
Text rozhodnutia
Súd: Krajský súd Banská Bystrica Spisová značka: 28Sp/52/2013 Identifikačné číslo súdneho spisu: 6013201449 Dátum vydania rozhodnutia: 19. 02. 2014 Meno a priezvisko sudcu, VSÚ: JUDr. Mgr. Katarína Haviarová ECLI: ECLI:SK:KSBB:2014:6013201449.2 Uznesenie Krajský súd v Banskej Bystrici v právnej veci navrhovateľky: P. S., nar. XX.XX.XXXX, bytom R. M. XXXX/XX, XXX XX R. proti odporcovi: Centrum právnej pomoci, so sídlom Nám. Slobody 12, 810 05 Bratislava 15, IČO: 30 798 841, Kancelária Banská Bystrica, Trieda SNP 75, 974 89 Banská Bystrica, o preskúmanie zákonnosti rozhodnutia odporcu č. 6282/2013 zo dňa 20. augusta 2013 takto r o z h o d o l : Konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Dňa 10. septembra 2013 bolo tunajšiemu súdu doručené odvolanie navrhovateľky P. S., nar. XX.XX.XXXX, bytom R. M. XXXX/XX, XXX XX R. proti rozhodnutiu odporcu Centra právnej pomoci, so sídlom Nám. Slobody 12, 810 05 Bratislava 15, IČO: 30 798 841, Kancelária Banská Bystrica, Trieda SNP 75, 974 89 Banská Bystrica č. 6282/2013 zo dňa 20. augusta 2013, ktorým odporca nepriznal navrhovateľke nárok na poskytnutie právnej pomoci. Dňa 14. februára 2014 bolo súdu doručené podanie navrhovateľky, v ktorom uviedla, že berie odvolanie proti rozhodnutiu odporcu č. 6282/2013 zo dňa 05. septembra 2013 v celom rozsahu späť a navrhla, aby súd konanie zastavil. Súd posúdil uvedené podanie navrhovateľky podľa jeho obsahu ako späťvzatie predmetného odvolania. Podľa § 250l ods. 1 Občianskeho súdneho poriadku (ďalej len „O.s.p.“) podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa § 250l ods. 2 O.s.p. pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 250h ods. 2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Vzhľadom na to, že navrhovateľka podaním doručeným súdu dňa 14. februára 2014 vzala v priebehu konania pred rozhodnutím súdu svoje odvolanie späť, súd s poukazom na ust. § 250l ods. 2 O.s.p. v spojení s § 250d ods. 3 O.s.p. a § 250h ods. 2 O.s.p. konanie zastavil. O trovách konania súd rozhodol tak, že žiaden z účastníkov nemá právo na náhradu trov konania (§ 146 ods. 1 písm. c/ O.s.p. v spojení s § 246c ods. 1 O.s.p. v spojení s § 250l ods. 2 O.s.p.), pretože konanie bolo zastavené a súd nezistil splnenie podmienok na náhradu trov konania podľa § 250h ods. 2 O.s.p., ani § 250k ods. 1 O.s.p.. Poučenie: Proti tomuto rozhodnutiu je prípustné odvolanie podané v lehote 15 dní odo dňa jeho doručenia prostredníctvom tunajšieho súdu na Najvyšší súd SR. V odvolaní sa má popri všeobecných náležitostiach (§ 42 ods.3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

